Шыкъумц1ий ц1ык1у =)
 

Щ1алэ ц1ыку гуп шабиихьэ ежьащ. Шыкъумц1ийк1э еджэу зы щ1алэ ц1ык1у бзадж къуажэм дэсти, блэк1рэ пэтэ егуори здрашэжьащ. К1уэм-лъаурэ, бгы дэк1ын щыхъум Шыкъумц1ий зфкъытригъэхуащ: 
—Фи щ1ыбым сивгъэт1ысхъи, бгым сыдэфх,-— жери..
Сыт ящ1энт: я щ1ыб ирагъэт1ысхъэри бгым дахащ. Сэрэшым нэсри шыбийм хыхьащ. 
Шыкъумц1ий т1ысауэ щысщ.
—Щхъэ ущыс, шабий хъэ къыумычырэ ? 
— Си шабийр фэ къысхуифч, — захуигъэхъеякъым Шыкъумц1ий.
Шабий къыхурачри хузэк1уэц1апхэжащ:
— Шабий пхырыр уи пл1эм илъхьи, ди ужь ниувэ.
Шыкъумц1ий идыкъым: — Фэ схуэфхъыж —жери.
Къежьэжауэ къыздэк1уэжым жэщ къатехъуэри гъуэщащ щ1алэ ц1ык1ухэр.
Шыкъумц1ий 1уащхъэм дэк1уери зиплъыхъащ : 
— Маф1э ц1у солъагъу. Нэху дыкъыщек1ынщ, дывгъак1уэ. 
— Дык1уэм дык1уэщ. — жари к1уащ .
Нэсмэ нэжьгъущ1ыдзэм и унэт. Нэжьгъущ1ыдзэр бжэщхьэ1ум тесщ, и дзэр елъри.
— Жэщ къытехъуащ, дыгъуэщащ, уи деж нэху дыкъыщегъэк1, —Шыкъумц1ий, япэ ищри.
— Фэ фхуэдэкъэ схуэмыгъуэтыр! — жери Нэжьгъущ1ыдзэм щ1алэ ц1ык1ухэр унэм щ1ишащ,
игъашхэри игъэгъуэлъыжащ .
Шыкъумц1ий жыхафэгум теуващ.
— Уэ щхъэ умыгъуэлърэ ? — къеупщ1ащ нэжьгъущ1ыдзэр.
— Сэ ди нанэ фэндым срегъэт1ысхьэри бгыкъум сук1эрещ1э жэщым, — жи1ащ Шыкъумц1ий.
Нэжьгъущ1эдзэм фэнд къихьащ, Шыкъумц1ий иригъэт1ысхьэри бгыкъум к1эрищ1ащ . 
Щ1алэ ц1ык1ухэр ишхын мурад ищ1ати, нэжьгъущ1ыдзэм жэщыбгым къежьащ . Бжэр къыщык1ыгъым, Шыкъумц1ий фэндым къеп1эстхъэхащ.
— Сыт ущ1эмыжейр ? — къихулъащ нэжьгъущ1ыдзэр.
— Ди нанэ жэщ ныкъуэм хъэлывэ тхуещ1ри дегъэшх, — жи1ащ Шыкъумц1ий.. 
— Ар 1эху ! — жери Нэжьгъущ1ыдзэм хъэлывэ яхуищ1ащ. &lt;Фыжей> — жери щ1эк1ыжащ.
И дзэр илъри, жэщыбгым ф1эк1ауэ къытригъэзэжащ нэжьгъущ1ыдзэм. Бжэр къыщык1ыгъым, Шыкъумц1ий фэндым къеп1эстхъэхащ.
— Щхъэ умыжейрэ ? — къыщ1эгубжьащ нэжьгъущ1ыдзэр.
— Иджыр хуэдэхэм джэдык1эжьапхъэ дегъэшх ди нанэ, — жи1ащ Шыкъумц1ий.
— Ар 1уэху! — жери щ1эк1ыжащ нэжьгъущ1ыдзэр, джэдык1эжьапхъэ яхуищ1ри щ1алэ ц1ык1ухэр игъэшхащ. &lt;Фыжей> — жери щ1эк1ыжащ. 
И дзэр илъри, нэхущым деж къежьащ нэжьгъущ1ыдзэр. . Бжэр къыщык1ыгъым, Шыкъумц1ий фэндым къеп1эстхъэхащ.
— Щхъэ умыжейрэ иджыри ? — къихулъащ нэжьгъущ1ыдзэр.
Ди нанэ нэхущым деж псы кхъузанэк1э къытхуехъри дрегъафэ, — жи1ащ Шыкъумц1ий..
— Ар 1уэху! —жи1ащ нэжьгъущ1ыдзэм, кхъузанэ къищтэри псыхъэ к1уащ .
Псыр кхъузанэк1э ук1ыщтэурэ, нэху къытехъащ нэжьгъущ1ыдзэм.. Нэху щыри, щ1алэ ц1ык1ухэр щ1эпхъуэжащ, шабий пхырхэр къапхъуэтэжри. Нэжьгъущ1ыдзэм къигъэзэжащи. 
Щ1алэ ц1ык1ухэр бгъуэтмэ къащтэ. Як1элъежажьэри Шыкъумц1ий къиубидыжащ.
Нэжьгъущ1ыдзэр — Уэ пхуэф1 сыхъункъэ! — жери Шыкъуц1ий фэндым иридзащ, езыр мэзым бжэгъухъэ к1уащ.
Нэжьгъущ1ыдзэр къэтыху, Шыкъумц1ий фэндым къик1ыжри джэду иридзащ, езыр мэзым пк1эм дэлъеящ.
Бжэгъу къихьри, нэжьгъущ1ыдзэр къэсыжащ. Фэндым щык1уэц1ыуэм, джэдур къэпщ1оуащ.
Джэду макъ зыпщ1ыни уэ! — жи1урэ, нэжьгъущ1ыдзэм и джэдуужьыр фэндым ириук1ыхьащ. 
Шыкъумц1ий пк1эм тести, къиубыдыжри фэндым иридзащ, езыр бжэгъухъэ ежьэжащ.
Нэжьгъущ1ыдзэ къэтыху . Шыкъумц1ий фэндым къик1ыжри хъэжьыр иридзащ, езыр пк1эм дэлъеижащ. Бжэгъу къихъри къэсыжащ нэжьгъущ1ыдзэр. Фэндым к1уэц1ыуэмэ — хьэр мэпщ1о.
— Хьэ макъи зыпщ1рэ! — жи1эурэ нэжьгъущ1ыдзэм и хьэжьыр фэндым ириук1ыхьащ.
Шыкъумц1ий фэндым иридзэжри нэжьгъущ1ыдзэр мэзым бжэгъухьэ жащ.
Нэжьгъущ1ыдзэм бжэгъу пиупщ1ыху, Шыкъумц1ий фэндым къик1ыжащ, фэндым яжьэ из ищ1ри езыр бжэ къуагъым къуэувэжащ.
— Джэду макъ зыпщ1ын! Хьэ макъ зыпщ1ын! — жери бжэгъу ц1ынэк1э щык1уэц1ыуэм, фэндыр къызэгуэудыри яжьэр къыжьэхипхъащ. 
Нэжьгъущ1ыдзэм яжьэр къыщыжьэхипхъэм, Шыкъумц1ий дыщэ бжаблэр къыхиудащ, и пл1эм къыдидзэри къыщ1эпхъуэжащ…